Evaldas Kazlauskas

**Evaldas Kazlauskas** (g. 1975 m. kovo 11 d. Kaune) – klinikinis psichologas, Vilniaus universiteto (VU) Psichologijos instituto profesorius, VU Psichotraumatologijos centro vadovas, VU Filosofijos fakulteto mokslo prodekanas.

## Biografija
2001 m. baigė VU Filosofijos fakultetą, psichologijos bakalauras, klinikinės psichologijos magistras. 2006 m. VU apgynė diseraciją, socialinių mokslų (psichologijos krypties) daktaras.

Nuo 2001 iki 2003 m. Vilniaus miesto psichikos sveikatos centro psichologas, nuo 2003 m. VU Filosofijos fakulteto dėstytojas, nuo 2008 m. VU Klinikinės ir organizacinės psichologijos katedros docentas, nuo 2018 m. profesorius. 

2013-2018 m. VU Filosofijos fakulteto studijų prodekanas, nuo 2023 m. VU Filosofijos fakulteto mokslo prodekanas, nuo 2017 m. VU Psichologijos mokslo doktorantūros komiteto pirmininkas. 

Nuo 2018 m. vadovauja jo įsteigtam Psichotraumatologijos tyrimų centrui Vilniaus universitete. 

Prof. E. Kazlauskas yra vienas iš psichotraumatologijos pradininkų Lietuvoje. Mokslinės veiklos kryptys: psichologinių traumų ir potrauminio streso paplitimo tyrimai, inovatyvių potrauminio streso įvertinimo ir intervencijų metodų kūrimas ir veiksmingumo vertinimas, socialinių veiksnių įtaka su stresu susijusių sunkumų įveikimui. 

Prof. Kazlauskas yra daugiau kaip 100 publikuotų mokslo darbų klinikinės psichologijos ir psichotraumatologijos tematikomis autorius ir bendraautorius. Mokslo rezultatai buvo paskelbti lyderiaujančiuose psichotraumatologijos ir psichikos sveikatos tarptautiniuose mokslo žurnaluose *„European Journal of Psychotraumatology“, „Journal of Traumatic Stress“, „Psichological trauma: theory, practice, research, and policy“, „Journal of Affective Disorders"* ir kituose.

Tarptautinio mokslo žurnalo „European Journal of Psychotraumatology" redakcinės kolegijos narys.

Prof. E.Kazlauskas kartu su bendradarbiais, vykdomų tyrimų pagrindu, rengia valstybės institucijoms bei visuomenei rekomendacijas, skaito viešas paskaitas, duoda interviu žiniasklaidai ar dalyvauja įvairiose mokslo populiarinimo laidose.

## Narystė
* 2003–2009 m. Lietuvos psichologų sąjungos (LPS) valdybos narys, nuo 2010 iki 2016 m. prezidentas.
* 2013 m. kartu su kolegomis įsteigė Lietuvos traumų psichologijos asociaciją (LTPA), 2013–2021 m. LTPA prezidentas, nuo 2022 m. LTPA valdybos narys. 
* 2011–2023 m. buvo Europos trauminio streso tyrimų asociacijos (ESTSS) valdybos narys, 2021–2022 m. ESTSS prezidentas. 
* Prof. E.Kazlauskas buvo daugelio darbo grupių narys LR Seime, LR Sveikatos apsaugos ministerijoje, kuriose priimti sprendimai dėl psichologų rengimo, psichologinių paslaugų kokybės ir prieinamumo didinimo.

## Apdovanojimai

* 2007 m. gautas Europos trauminio streso tyrimų draugijos apdovanojimas už mokslinius tyrimus „Young Minds in Psychotraumatology".
* 2021 m. suteiktas Lietuvos psichologų sąjungos prof. A.Gučo vardo apdovanojimas už psichotraumatologijos vystymą Lietuvoje.
* Gauta VU Rektoriaus mokslo premija (2017, 2022).
* 2023 m. suteikta Lietuvos mokslo premija už mokslo darbų ciklą „Psichologinio streso moksliniai tyrimai: stresinių sutrikimų diagnostika, paplitimas, įveika ir psichologinių intervencijų veiksmingumas".

## Šaltiniai